ปตท.ยอมรับ ก๊าซทรุด6%TOPย้ายทีม
PTT ยอมรับน้ำท่วมกดยอดขายก๊าซหาย 6% TOP-PTTGC สำรองทำงานศรีราชา-ระยอง
27 ต.ค. 2554

PTT ยอมรับน้ำท่วมกดยอดขายก๊าซหาย 6% TOP-PTTGC สำรองทำงานศรีราชา-ระยอง 
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) แจ้งตลาดหลักทรัพย์ว่า สถานการณ์อุทกภัยได้ส่งผลกระทบต่อการดำเนินงานบางส่วน ทั้งในด้านการจัดหา ผลิต จัดเก็บ ขนส่ง จัดจำหน่ายก๊าซธรรมชาติและผลิตภัณฑ์ปิโตรเลียมของ ปตท. เป็นการชั่วคราว ทำให้ปริมาณจำหน่ายก๊าซธรรมชาติลดลงจากการดำเนินงานปกติประมาณ 6% 
ทั้งนี้ ณ ไตรมาส 2 ปีนี้ PTT มีปริมาณการจำหน่ายก๊าซที่ 1.47 ล้านตัน มีรายได้จากการจำหน่าย 1.05 แสนล้านบาท คลังน้ำมันบางปะอินหยุดการจ่ายน้ำมัน และหันไปใช้คลังที่อื่น 
สำหรับสถานีบริการน้ำมันหยุดให้บริการ 8% ของสถานีบริการน้ำมันทั่วประเทศ ส่วนสถานีบริการเอ็นจีวีหยุดให้บริการประมาณ 11% ของสถานีบริการเอ็นจีวีทั่วประเทศ
นายสุรงค์ บูลกุล ประธานเจ้าหน้าที่บริหาร บริษัท ไทยออยล์ (TOP) กล่าวว่า บริษัทไม่ได้รับผลกระทบ แต่ได้จัดเตรียมสถานที่ปฏิบัติงานสำรองไว้ที่โรงกลั่นที่ศรีราชา 
นายวีรศักดิ์ โฆสิตไพศาล ประธานเจ้าหน้าที่บริหาร บริษัท ปตท.โกลบอล เคมิคอล (PTTGC) กล่าวว่า บริษัทไม่ได้รับผลกระทบ เพราะโรงงานทั้งหมดอยู่ที่ จ.ระยอง แต่ได้เตรียมพร้อมรับสถานการณ์ฉุกเฉินให้พนักงานที่กรุงเทพฯ ไปทำงานที่สำนักงานระยองทั้งหมดแล้ว